Missions bolivarianes - Viquipèdia, l'enciclopèdia lliure\nAquests programes socials, mitjançant mecanismes de participació ciutadana, són coordinats pel govern i cogestionats per les mateixes comunitats veïnals, grups de voluntariat i els mateixos ciutadans beneficiaris, i d'altres institucions estatals, com les universitats, les empreses públiques de subministrament de béns i serveis o les forces armades.\nJurídicament les missions s'organitzen com a fundacions adscrites als corresponents Ministeris, al marge de l'aparell administratiu tradicional. La seva duració es preveu transitòria, fins que, una vegada garantits els drets socials bàsics establerts a la nova Constitució de 1999, aquestes s'integrin dins l'aparell administratiu tradicional. Segons els seus impulsors s'adopta aquesta forma jurídica per tal de guanyar agilitat atès que són molts els serveis a implementar. L'objectiu de l'actual govern seria, a través d'aquests programes socials, erradicar la pobresa extrema a l'entorn de l'any 2021.\n1 Situació de partida\n2 Antecedents directes\n3 Les Missions més destacades\n3.1 Barrio Adentro\n3.5 Vuelvan Caras\n4.6 Negra Hipólita\n4.8 Madres del Barrio\nSituació de partidaModifica\nImatge d'un dels cerros de Caracas. Agost de 2004.\nCom a punt de partida cal tenir en compte que quan l'actual mandatari, Hugo Chávez accedeix a la presidència després de guanyar les eleccions de 1998, el 80% dels veneçolans viuen en la més absoluta pobresa; tot i la important riquesa petroliera del país.\nLa població pobre viu amuntegada als suburbis de les grans ciutats, especialment als "cerros" (barris de barraques i habitatges auto construïts, situats ens molts casos a les carenes dels turons que envolten ciutats com Caracas) i també en barris degradats d'immensos blocs de pisos.\nTambé existeix una part important de població rural disseminada per un ampli territori, amb poca densitat de població, i amb grans mancances de serveis.\nFinalment, cal esmentar els miners nòmades a cel obert i les diverses comunitats indígenes que persisteixen a les zones amazòniques, també mancades dels serveis essencials i sotmeses a l'explotació de les grans multinacionals.\nAlhora, cal tenir present que una part important de la població més pobre (prop de quatre milions de persones) no estava en aquell moment censada per l'estat, i per tant no tenia dret de vot, ni tampoc accés als serveis públics (sanitat, educació...).\nEls primers plans de xoc del govern bolivarià davant d'aquesta situació de pobresa i manca de serveis generalitzada s'intenten implementar a partir de 1999 de la forma habitual arreu del món, és a dir, a través de l'aparell estatal. Tanmateix, tot i que es produeixen avenços importants (els primers plans redueixen l'analfabetisme en prop de vint mil persones, segons fonts governamentals) resulta evident per als governants que, a aquest ritme, farien falta més de cent anys per tal de revertir la situació.\nEl relatiu fracàs d'aquests plans va ser atribuït pel govern bolivarià a diversos factors, principalment a la manca d'implicació (i fins i tot al boicot) i a la burocratització de la majoria dels funcionaris estatals (heretats del règim anterior, en què els dos partits polítics tradicionals (Acción Democrática i COPEI) s'anaven tornant periòdicament en el poder, i en què era força habitual que les places de la funció pública s'adjudiquessin a militants dels dos partits, que, paradoxalment, ara estaven a l'oposició); i a la manca de recursos econòmics, ja que el nou govern encara no havia aconseguit controlar la principal font d'ingressos del país, l'empresa estatal Petrolis de Veneçuela que continuava gestionada per una cúpula gerencial poc propera al nou govern.\nPer contra, els diversos sectors opositors al "bolivarianisme" van atribuir aquest fracàs a la manca d'experiència en gestió pública dels nous governants (molts d'ells militars) i a la corrupció generalitzada.\nDavant d'aquesta situació, el president Chávez posa el marxa l'anomenat Pla Bolívar 2000 orientat a la realització d'un seguit d'infraestructures bàsiques i a la prestació de serveis bàsics a la població. La diferència amb les experiències anteriors, era que en aquest cas, el pes de l'organització i el desenvolupament del pla el portava a terme l'exèrcit en comptes de l'administració civil, atès que el govern comptava amb més suport en aquesta institució. Aquest fet va ser durament criticat pels sectors opositors, que denunciaven una certa desviació de poder, ja que entenien que aquesta no era la funció de les forces armades.\nEn la mateixa línia, el govern declara la "guerra a la pobresa" i desplega l'exèrcit pels ""cerros"" populars per tal d'implementar els plans Avispa i Revive, orientats a reforçar i reconstruir els elements edificatoris de les precàries cases construïdes pels veïns, amb el suport essencial dels enginyers militars, i amb la col·laboració voluntària com a mà d'obra dels propis veïns beneficiats. Aquests plans limiten la seva influència a les grans concentracions urbanes.\nJa en un la línia més semblant al que més endavant seran les "Missions Bolivarianes", es creen els Comitès de Terres Urbans (comissions de veïns encarregats d'organitzar la inscripció al registre de la propietat dels terrenys on s'alcen els "cerros" (en molts casos edificats ocupant terrenys de titularitat estat); i les Meses Tècniques de l'Aigua (comissions de veïns que, coordinats amb les empreses públiques de subministrament d'aigua, i ajudats novament pels enginyers de l'exèrcit, tracen plans per garantir el subministrament d'aigua a aquests barris -un subministrament fins llavors molt escàs i intermitent- i per crear la, en molts casos, inexistent xarxa de clavegueram –essencial per tal de millorar les condicions sanitàries i combatre nombroses malalties infeccioses-. Traçats els plans, aquests es comencen a executar, dirigits pels enginyers militars, i amb la col·laboració voluntària dels beneficiats).\nD'altra banda, a finals de 2002 i començaments de 2003 té lloc l'anomenada "Aturada Petrolera" (una vaga sectorial, que no complia amb tots els requisits legals, convocada per alguns sectors de l'oposició a l'empresa estatal Petrolis de Veneçuela, amb un ampli seguiment per part del personal especialitzat i pels directius i gerents de la companyia).\nEn el marc d'aquest conflicte (que va estar a punt de causar la caiguda del govern bolivarià), en una acció molt criticada per l'oposició, el president Chávez destitueix la cúpula gerencial de l'empresa i nomena una nova direcció afí. Expulsada la cúpula gerencial, el govern aconsegueix controlar la principal font d'ingressos del país, que fins llavors se li havia resistit, el que permetrà posar en marxa el conjunt de programes socials de les "Missions".\nLes Missions més destacadesModifica\n"Barrio Adentro" compta amb un programa per tal de vacunar la població infantil.\nBarrio Adentro és la missió encarregada de portar l'atenció sanitària bàsica (fins llavors inexistent) als barris populars i a les comunitats rurals, que s'articula principalment a través d'un conveni amb Cuba en el que aquest país aporta milers de metges que de forma voluntària s'instal·len durant dos anys als barris populars de Veneçuela per prestar atenció primària, a canvi de preus preferents per a Cuba en el petroli veneçolà.\nAquesta missió, va ser la primera que es va posar en funcionament, a mitjans de 2003, i és una de les més emblemàtiques.\nInicialment el govern assigna un metge a cada comunitat veïnal organitzada en Comitè de Salut (una comissió de veïns que s'encarrega d'allotjar al metge en el barri –habitualment a casa d'algun veí–, de buscar un lloc on es puguin realitzar les visites, d'organitzar els horaris de visita i de resoldre els problemes pràctics).\nEn aquesta primera fase, els metges i metgesses que s'encarreguen de l'atenció primària van haver de fer front a grans dificultats, com l'oposició d'una part dels metges veneçolans (que denunciaven que els cubans no estaven col·legiats a Veneçuela), acusacions de ser agents comunistes, i especialment, l'absència total d'una cultura higiènica i de prevenció sanitària prèvia d'una població que portava dècades abandonada a la seva sort.\nLa segona fase de la missió ha consistit en la construcció de petits ambulatoris de barri des d'un prestar el servei en millors condicions. Amb aquest programa (combinat amb el sistema sanitari preexistent) s'ha assolit una ràtio aproximada d'un metge o metgessa per cada 1200 habitants, garantint l'assistència primària a la pràctica totalitat de la població.\n"Barrio Adentro" també està desplegant, en aquesta segona fase, metges especialistes (principalment d'estomatologia, cardiologia i oftalmologia), per tal de completar l'assistència primària, per bé que les ràtios encara són bastant elevades. Pel que fa a les intervencions quirúrgiques, s'han obert els hospitals de les forces armades a tota la població, i s'ha començat a implementar un pla de construcció de nous hospitals. Transitòriament, per tal de fer front a les necessitats actuals, s'ha establert un pont aeri mèdic amb Cuba, i els pacients que no poden ser intervinguts a Veneçuela són traslladats (junt amb un familiar) a Cuba per tal de ser intervinguts als hospitals cubans. Aquesta mesura ha estat criticada per alguns sectors a causa del seu elevat cost econòmic, ja que, a canvi dels seus serveis, Cuba obté importants descomptes en petroli veneçolà.\nUn dels àmbits on més incidència ha tingut aquest pont aeri mèdic ha estat l'oftalmologia, ja que milers de pacients s'ha desplaçat a Cuba per ser intervinguts de cataractes i altres patologies de la vista. Milers de persones que patien de cataractes cròniques han recuperat la vista gràcies a aquesta part del programa Barrio Adentro que, pel que fa a l'oftalmologia, també és coneguda popularment com a Misión Milagro.\nEls informes de l'Organització Mundial de la Salut apunten que, si Barrio Adentro continua amb el seu ritme actual i es manté el nivell de despesa pública sanitària que ve aplicant el govern bolivarià, Veneçuela assolirà el 2007 els objectius que la Declaració del Mil·lenni de les Nacions Unides establia per a l'any 2015 en aquest país.\nLa xifra de metges cubans que treballen a Veneçuela oscil·la entre els dotze mil i els vint mil, segons les fonts, i també segons el moment puntual concret. Les Universitats veneçolanes han reforçat els estudis de medecina per tal d'incrementar progressivament el nombre de metges veneçolans. També hi ha milers de veneçolans estudiant medecina a Cuba.\nLa Missió Robinson és un programa educatiu d'alfabetització mitjançant mètodes audiovisuals amb suport de professorat voluntari. Es basa en un innovador mètode d'aprenentatge creat per la pedagoga cubana Leonela Relys amb l'objectiu d'ensenyar a llegir i a escriure a grans bosses de població analfabeta. Té com a gran avantatge que requereix una relativament baixa inversió econòmica atès que les classes estan gravades en suport audiovisual i no es requereix la presència constant de professorat, fet que permet al personal disponible atendre un major nombre d'alumnes.\nL'estat veneçolà entrega a les comunitats veïnals un aparell de vídeo i una televisió i còpies de les cintes on hi ha gravades les classes. Els mateixos alumnes busquen un espai on poder visionar les cintes (a les escoles fora dels horaris infantils, a les casernes militars, als centres cívics, o a qualsevol altre equipament disponible). Hi ha un responsable voluntari de cada classe que és una persona que sap llegir i escriure, que resol els dubtes més senzills i fa d'enllaç amb el professorat professional.\nLa primera fase de la Robinson (iniciada a mitjans de 2003) va culminar a la tardor de 2005 quan d'acord amb els estàndards de les institucions internacionals, es va declarar Veneçuela país lliure d'analfabetisme; amb un balanç de prop d'un milió i mig de persones alfabetitzades.\nActualment la Missió ha entrat en una segona fase (anomenada Robinson II), amb la que s'ha adaptat el mateix mètode audiovisual per tal que aquelles persones que van superar la primera fase de la Missió realitzin estudis d'educació primària ("sexto grado" –sisè grau– a Veneçuela).\nLa Missió Ribas és un programa educatiu per tal de cursar l'educació secundària mitjançant mètodes audiovisuals. És una adaptació creada pels veneçolans adaptant a l'educació secundària els mateixos mètodes emprats en la Missió Robinson d'alfabetització; i funciona de manera similar.\nEs va posar en funcionament el novembre de 2003 i segons dades de 2005 compta amb prop de mig milió d'alumnes.\nLa Universitat Bolivariana de Veneçuela col·labora intensament amb la Missió Sucre.\nL'objectiu de la Missió Sucre era, inicialment, facilitar l'accés a la universitat a totes aquelles persones que n'havien quedat excloses per motius econòmics (quatre-centes setanta mil persones segons un cens de 2003, any de posada en funcionament de la Missió).\nIgual que la Missió Ribas, la Missió Sucre és una adaptació del mètode emprat a la Missió Robinson. Té dues vessants, la principal és el Programa d'Iniciació Universitària (PIU o PIUNI) que és un curs d'orientació universitària que prepara als estudiants per accedir a les universitats tradicionals, però també s'han començat a impartir algunes titulacions universitàries mitjançant mètodes audiovisuals. Actualment la "missió" està esdevenint una forma alternativa de cursar estudis universitaris de forma semipresencial, quan les obligacions laborals o familiars no permeten compaginar aquestes tasques amb els horaris de les universitats tradicionals.\nAlguns sectors han criticat que la generalització d'aquest sistema podria fer baixar el nivell qualitatiu de l'educació superior a Veneçuela i han plantejat la necessitat d'establir avaluacions homologades dels resultats obtinguts pels estudiants.\nUna altra font de crítiques (que a afecten també a d'altres "missions") deriva del fet que, fins al moment, no s'ha aconseguit establir un sistema d'estadístiques i d'indicadors que permeti fer un seguiment acurat dels resultats de la "missió".\nLa Missió Vuelvan Caras és una espècie de formació professional de caràcter eminentment pràctic que busca reincorporar al món laboral aquelles persones sense ocupació estable que es trobaven en situació de marginalitat. Per aquest motiu, en una primera fase, "Vuelvan Caras" va estar molt vinculada a la "Missió Robinson" d'alfabetització.\nLa missió també persegueix el desenvolupament endogen del país en l'àmbit agrícola i ramader, reduint la dependència alimentària de Veneçuela, ja que actualment s'importen prop del 80% dels aliments que es consumeixen al país.\nS'organitzen cursos formatius de tota classe, impartits per tècnics estatals, principalment en l'àmbit agrícola i ramader, i també es realitzen cursos de cooperativisme, amb la idea que, a mesura que vagi avançant la reforma agrària, hi hagi persones amb formació per tal de desenvolupar el sector agrícola i ramader.\nHi ha però cursos de formació en molts altres àmbits, des de la lampisteria fins a la cuina, passant per la tapisseria, la planxisteria, la pintura... La "missió" es desenvolupa a camp obert en el cas de l'agricultura, i en qualsevol espai disponible per a la resta (des de les escoles i universitats en horari no lectiu, fins a les casernes militars, passant per tot tipus d'equipament que disposi d'una sala on muntar una aula).\nJuntament amb "Barrio Adentro" i "Robinson", "Vuelvan Caras" és una de les missions amb més participants-usuaris. Igual que en la resta de "missions" educatives ("Robinson", "Ribas" i "Sucre") la inscripció és gratuïta, i els i les alumnes (majoria de dones en tots els casos) reben una beques estatals per a la realització dels estudis, en funció de les seves necessitats (transport, alimentació, allotjament...). En molts casos hi ha un servei gratuït de llar d'infants per tal que la cuida dels fills no suposi un entrebanc a l'estudi.\nLa Missió Identitat va ser l'encarregada de censar els milions de persones que fins llavors no existien per a l'estat i no tenien cap mena de dret reconegut (ni tan sols el dret de vot). Milers de voluntaris es van desplegar amb unitats mòbils l'any 2004 per les zones rurals més allunyades i pels barris marginals de les ciutats i van aconseguir, en tres mesos, censar quatre milions sis-centes mil persones, entregant-los la Cèdula d'Identitat (l'equivalent veneçolà del Document Nacional d'Identitat espanyol) que els identifica com a ciutadans i els permet realitzar tràmits amb l'administració pública i accedir al serveis públics (sanitat, educació...) i exercir els drets civils i polítics.\nPer fer-se una idea de la magnitud d'aquesta "missió" cal tenir en compte que la població total de Veneçuela és de més de vint-i-cinc milions d'habitants.\nActualment la "missió" continua funcionant, amb campanyes periòdiques perquè s'estima que encara hi ha una petita part de la població que no ha sol·licitat ser censada.\nLa Missió Mercal té per objectiu el subministrament d'aliments de primera necessitat a baix preu per a les classes més desafavorides. La "missió" ha obert nous establiments d'alimentació i també ha arribat a acords amb botigues preexistents. Els preus són entre un 30 i un 45% inferiors als preus de mercat, ja que estan subvencionats.\nL'any 2004 la xarxa "Mercal" ja estava desplegada per les principals zones del país.\nHi ha diversos nivells d'establiment "Mercal", des de grans centres de distribució (majoristes per als altres establiments de la xarxa "Mercal") fins a petits establiments als "cerros" (tipus "colmado"), passant per establiments similars als supermercats habituals.\n"Mercal" té diverses fonts de subministrament, però comença a fer un esforç per abastir-se, quan és possible, dels productes elaborats per cooperatives agrícoles o ramaderes del país (un sector, el cooperatiu, que el govern està potenciant a gran escala).\nUna part dels comerciants veneçolans han criticat "Mercal" perquè consideren que la seva actuació és constitutiva de competència deslleial atès que els seus preus inferiors estan subvencionats per l'estat. Alguns sectors opositors al govern veneçolà indiquen que l'establiment de "Mercal" és una mesura populista que fomenta el clientelisme econòmic i polític.\nLa Missió Zamora és un dels mitjans utilitzats per dur a terme la reforma agrària a Veneçuela. El seu objectiu és reorganitzar la tinença i l'ús de les terres ocioses per tal d'erradicar el latifundi.\nFins al moment la Zamora ha utilitzat principalment terres ocioses estatals. Les comunitats agrícoles, organitzades en cooperatives obtenen de l'estat una Carta Agrària (una espècie de concessió sobre l'ús de la terra, que continua sent de propietat pública), finançament i crèdits, maquinària agrícola i suport tècnic d'enginyers agrícoles.\nTanmateix, les terres ocioses estatals no són suficients per les necessitats de tota la població rural de Veneçuela i la Llei de Terres preveu la possibilitat d'expropiar les terres sense utilitzar (amb pagament d'una indemnització al propietari).\nFins ara gairebé no s'havia utilitzat aquesta possibilitat legal, a causa de l'oposició dels grans propietaris i dels nombrosos conflictes que ja ha ocasionat l'atorgament de Cartes Agràries sobre terrenys estatals (molts d'aquests terrenys, tot i ser de titularitat estatal, tenien concessions administratives en favor de grans latifundistes. Aquestes concessions van ser revocades pel govern en aquells casos en què les terres no estaven sent cultivades. En nombroses ocasions, grups paramilitars presumptament armats pels latifundistes han assassinat als dirigents camperols o de les cooperatives que havien anat a treballar aquest tipus de terres (més de cent setanta camperols assassinats fins a moment). Tot i que en algunes zones conflictives el govern ha desplegat l'exèrcit o la policia per protegir els camperols, segueixen succeint-se denuncies de les organitzacions camperoles per desprotecció, especialment en aquells municipis governats per l'oposició, però també, en alguns casos, en municipis governats en teoria per partits que donen suport al govern).\nRecentment (finals de 2005) el govern veneçolà ha anunciat que es començarà a aplicar amb més rigor la Llei de Terres, també sobre les propietats privades en desús, fet que ha generat una onada de crítiques per part dels propietaris i de l'oposició (que es va manifestar massivament contra aquesta llei el 2002, realitzant fins i tot un intent fracassat de cop d'estat l'11 d'abril d'aquell any).\nAltres crítiques a la Missió Zamora destaquen que la terra no s'entrega als camperols, sinó que s'atorga una concessió, fet que denuncien com a una pràctica de clientelisme. També s'ha denunciat, especialment en l'àmbit ramader, una baixada de la productivitat, per bé que no hi ha estadístiques serioses que confirmin (ni desmenteixin) aquesta versió.\nLa Missió Piar buscar el desenvolupament sostenible de les comunitats mineres veneçolanes.\nLa mineria a cel obert és un sector important a Veneçuela, especialment a les zones de l'Amazònia. Aquestes explotacions mineres són gestionades per grans empreses transnacionals que subcontracten els treballs a comunitats de miners. Sovint aquestes comunitats actuen amb nomadisme, obrint grans quantitats de zona selvàtica per extreure mineral.\nA nivell social aquest fet comporta una baixa qualitat de vida de les comunitats mineres, ja que, al ser nòmades, no tenen ni escoles, ni hospitals, ni habitatges en condiciones. A més, a causa de la climatologia, les malalties són freqüents.\nA nivell medi ambiental, atès que les comunitats no disposen de mètodes d'investigació minera, la quantitat de territori afectat és molt elevada, ja que, sovint, es destrueixen àrees on realment no hi ha mineral, i la comunitat es desplaça a un nou territori.\nLa Piar, en primer lloc, atorga les noves concessions mineres directament a les comunitats de miners (organitzats en cooperatives), i en segon lloc facilita gratuïtament el servei d'investigació minera, amb el que s'optimitzen els recursos, ja que es limita l'impacte ambiental només a la zona on realment hi ha mineral. Així mateix, s'han posat els mitjans per fer complir la legislació de restauració ambiental una vegada ha finalitzat l'explotació (regulació similar a la vigent a Catalunya) que ja estava vigent però que no s'aplicava.\nEl fet de comptar amb jaciments fiables no només redueix la quantitat de superfície afectada sinó que redueix el nomadisme i permet millorar les condicions de vida de les comunitats mineres.\nTot i que s'ha produït avanços importants i proliferen les cooperatives d'explotació minera i les de restauració ambiental, i s'ha reduït el ritme de destrucció de la selva, hi ha hagut casos en què s'han seguit atorgant concessions als grans empreses transnacionals.\nMonument al guerrer Guaicaipur a la ciutat de Los Teques.\nCreada el 12 d'octubre de 2003 (a l'Estat Espanyol Dia de la Hispanitat, a Veneçuela Dia de la Resistència Indígena), la Missió Guaicaipuro té per objectiu fomentar i protegir les cultures, usos, costums, idiomes i religions dels pobles indígenes veneçolans; i preservar el seu hàbitat i els seus drets originaris sobres les seves terres ancestrals.\nS'ha centrat principalment en l'ensenyament de les llengües indígenes i en el foment de cooperatives d'artesania. Tanmateix el moviment indígena, tot i valorar el foment de les seves llengües (que ara tenen el reconeixement constitucional) i cultures, segueix denunciant algunes situacions de conflicte amb les seves terres ancestrals.\nLa Missió Miranda té per objectiu organitzar i entrenar els militars que conformen la reserva de les Forces Armades Veneçolanes per tal que puguin intervenir organitzadament en situacions de crisi (inundacions, agressions armades provinents de l'exterior, etc.).\nLa Missió Hábitat té el difícil objectiu de fer possible el dret constitucional a l'accés a un habitatge digne. És una de les missions més recents, ja que s'ha posat en funcionament durant l'any 2005.\nSegons l'Institut Nacional d'Estadística de Veneçuela el país té un dèficit d'habitatges en condicions que s'acosta a la xifra dels dos milions i mig d'habitatges.\nLa missió preveu diverses possibilitats, des de la construcció directa per part de l'estat, fins a l'atorgament de crèdits a baix interès. També s'ha establert legalment que les entitats bancàries tenen l'obligació de destinar un part dels seus actius a finançar crèdits hipotecaris a baix interès.\nLa Missió Cultura, posada en funcionament a finals de 2004 busca garantir la llibertat de creació cultural, facilitant els mitjans tècnics i legals necessaris per a preservar la cultura popular i comunitària, i la memòria històrica. Permet la utilització de diversos equipaments col·lectius (per exemple estudis de gravació, sales de reunió, sales d'ordinadors...) i ofereix assessorament tècnic i legal.\nLa Missió Negra Hipólita es va posar en funcionament el 14 de gener de 2006. L'objectiu d'aquest nou programa social és atendre al nens del carrer (nens sense llar) i als adults indigents en situació d'abandó.\nPosada en funcionament el febrer de 2006. El seu objectiu és impulsar, fomentar i democratitzar l'activitat científica, prioritzant les necessitats reals de població i deixant en segon terme els projectes elitistes.\nMadres del BarrioModifica\nLa Missió Mares del Barri té per objectiu donar suport a les mestresses de casa que es trobin en estat de necessitat, per tal que aconsegueixin, amb les seves famílies, superar la situació de pobresa extrema mitjançant la participació com a treballadores de programes socials i missions.\nArbre en un parc de València (Veneçuela)\nLa Missió Arbre té com a principals objectius l'ús sostenible dels boscos, la restauració del paisatge i l'increment de la superfície boscosa, la conservació de la biodiversitat, garantir la producció d'aigua, promoure els sistemes agroforestals i fomentar els valors ètics ambientals.\nLa missió busca organitzar les comunitats en comitès conservacionistes i en cooperatives que desenvolupin la tasca en quatre fases: la recollida de llavors i espècies vegetals i forestals pròpies de cada localitat, la construcció de vivers comunitaris i escolars, les plantacions i reforestacions amb finalitats protectores i agroforestals i, finalment, desenvolupar el sentiment de pertinença de cada comunitat amb el seu entorn natural més immediat.\n↑ En català Barri Endins.\n↑ Pren aquest nom en homenatge al professor Simón Rodríguez, alies "Robinson", que va ser el mestre de l'heroi nacional veneçolà Simón Bolívar\n↑ Pren aquest nom de l'heroi de la independència sud-americana José Félix Ribas.\n↑ Pren aquest nom de l'heroi de la independència sud-americana Antonio José de Sucre.\n↑ "¡Vuelvan caras!" és la peculiar arenga militar que va llançar el general en cap de les forces independentistes sudamericanes José Antonio Páez durant la Batalla de las Queseras en una situació desesperada i en què la lluita estava gairebé perduda. La traducció lliure al català seria una cosa així com "Tornin caram!". Sorprenentment, sembla que l'arenga va funcionar i aquells que anaven a desertar es van reincorporar a la lluita, assolint la victòria els independentistes sobre els espanyols.\n↑ En homenatge al militar camperol Ezequiel Zamora, dirigent de les tropes populars durant la guerra federal veneçolana.\n↑ En homenatge a l'heroi de la independència sud-americana Manuel Carlos Piar.\n↑ En homenatge al líder dels guerrers indígenes Guaicaipuro que es van oposar a la colonització espanyola\n↑ En homenatge a un dels primers dirigents dels independentistes sud-americans, el general Francisco de Miranda.\n↑ En homenatge a la dida coneguda com la "Negra Hipólita", que va alletar a Simón Bolívar quan aquest era un infant atès que la seva mare no podia per problemes de salut. És doncs la dida del "pare de la pàtria" per als veneçolans.\nPla Bolívar 2000\nUniversitat Bolivariana de Veneçuela\nPortal oficial de les missions bolivarianes (castellà)\nObtingut de «https://ca.wikipedia.org/w/index.php?title=Missions_bolivarianes&oldid=22089482»\nLast edited on 11 oct 2019, at 11:50


Les vacances donen per fer números. Si em llegiu, ho haureu notat aquests dies. Números de tota mena. L'origen pot venir, per exemple, d'un comentat discurs reial de Nadal, en el qual, a més d'un retrat penjat a la paret de l'infant Felip, fill de Felip V l'exterminador de Catalunya, hi aparegui damunt la taula del despatx monàrquic una Constitució vella, rovellada, caduca. Així que, quan tinc l'oportunitat entro al web de l'Instituto Nacional de Estadística (que les institucions espanyoles cal citar-les en espanyol). El darrer cens oficial, el tancat el novembre de 2011 (ara devem ser menys) fixa el nombre de residents a Catalunya (de catalans) en 7.522.846. N'hem de descomptar els 1.382.907 estrangers, privats en aquests país de drets bàsics com el de vot. Ens queden 6.394.396 persones. Però també hem d'eliminar els 1.161.777 menors de 18 anys, que tampoc estan habilitats per participar a les eleccions. I ja som 5.232.619. Aproximadament el cens electoral de les darreres eleccions al Parlament de Catalunya. Però continuem fent números. Anem una mica més enllà.\nEl cens de la població catalana en 2011 permet identificar els nascuts cada any. Atès que en el referèndum constitucional de 1978 només van participar els majors de 18 anys, no hi van poder participar els nascuts més tard de 1960. Per tant, una minoria de 2.398.069 dels catalans ara vius (és a dir un 45,83%) van tenir l'oportunitat de fer-ho i una majoria dels que paguem impostos d'altres 2.834.550 (un 54,17%) no. Tots els primers podien fer-ho, però el cert és que el 6 de desembre de 1978 van votar un 67,91% dels censats amb dret a vot a Catalunya. Així que si apliquem aquest percentatge a les xifres anteriors, això vol dir que els que van votar afirmativament (un 90,46%) que encara viuen serien exactament 1.628.529 catalans o, el que és el mateix, un 31,12% de l'actual cens electoral. Això vol dir que quan des de Madrid ens repeteixen que ja varem votar la Constitució deixen de banda exactament els 3.604.090 catalans (un 68,88%) que no van voler o no van poder votar-la. Molt democràtic. De fet, en no massa temps hi haurà a Catalunya menys votants del sí a la Constitució vius (els abans citats) que morts (que ja són 1.073.341, un 39,73% del total). Així que, a la vista de dades tan clarificadores, proposaria al govern espanyol un exercici molt simple i democràtic: que tornin a posar a votació el text constitucional. A veure si hi ha pebrots!\nAutodeterminació Dret a decidir Espanyolisme Referèndum\nAnònim 2 de gener de 2013 a les 7:30\nUn detall tècnic, Granollacs:\nLa dada és encara pitjor ( o millor per les nostres tesis ).\nEn el referèndum constitucional espanyol de 1978 no van poder votar els majors de 18 anys, sino de 21 anys !.\nPer quant el Código Civil Español establia la majoria d´edat als 21 anys.\nA partir de llavor, es va modificar, justament desprès de l´aprobació de la Constitución, al establir-se, a partir d´aquell moment la majoria d´edat als 18 anys.\nGranollacs 2 de gener de 2013 a les 7:57\nTenia aquest dubte: vaig buscar a la xarxa i vaig trobar testimonis de gent que deia haver votat tot just fets els 18 anys... En tot cas, si fos com dius, el nombre de votants vius i morts ara seria pràcticament el mateix.\nAnònim 2 de gener de 2013 a les 10:41\nés tal qual et diu l'anònim\nfins que la constiució no va ser aprovada no és va establir la majoria d'edat als 18\nGranollacs 2 de gener de 2013 a les 16:30\nEl meu cap m'ha confirmat aquest matí que va votar al Referèndum constitucional amb 19 anys...\nAnònim 2 de gener de 2013 a les 20:19\nBenvolgut Granollacs, dificilment el teu Cap va poder votar amb 19 anys.\nPotser li hauria agradat; pero no.\nEscolteu-nos a l´anònim Eliseu i a mi.\nParlem amb coneixement de causa.\nI pel que fa al Decret esmentat, en ser de rang inferior normatiu a una llei de rang superior, com el Código Civil, no podia modificar-ho.\nNomés posteriorment a l´aprovació de la seva Constitución, en compliment del que en ella s´establia, es va poder modificar el Codigo Civil.\nI baixar la majoria d´edat als 18 anys.\nEn qualsevol cas és una questió purament tècnico-juridica, que no canvia les coses d´una forma significativa.\nI si ho fa, és a favor de les nostres tesis ( com he dit abans ).\nPerò m´agrada la puntualització i el rigor tècnic.\nBON ANY NOU 2013, PATRIOTES !.\nAnònim 2 de gener de 2013 a les 20:27\nUna precisió tècnica sobre el "Real Decreto-ley 33/1978, de 16 de noviembre, sobre mayoría de edad".\nEfectivament va existir i efectivament es va promulgar.\nI potser alguns de 19 anys com el teu Cap, van poder votar.\nPERO ERA IL.LEGAL.\nPer les raons abans apuntades sobre rang normatiu.\nJordi 2 de gener de 2013 a les 14:54\nEl problema greu és pensar que una llei fonamental (això diuen que no sé si és tant necessari) no pugui ser adaptada als temps. I pitjor encara, que s'utilitzi per negar el dret a decidir d'un poble.\nAnònim 2 de gener de 2013 a les 15:57\nEstic segur que si es tornes a votar la constitució la majoria no sabrien el que estan votant, l'altre vegada ningú.\nA mes el resultat seria un Si rotund i si en tinguessin dubtes nomes tindrien d'endurir l'article aquell de la "unidad=ejercito" i afegir-hi quelcom com a la obligatorietat d'anar a les "corridas de toros".\nCentrem-nos en casa nostra i en la nostra, de constitució, i en com arribar a tenir-ne una, i a la guerra bruta es te de contestar amb guerra bruta, no pas amb lliris a la ma. I quant calgui declarar la independència al parlament de Catalunya, desprès ja tindrem temps per una consulta... jo la proposo no pas abans d'haver testat la llibertat al menys durant vint anys.\nAnònim 2 de gener de 2013 a les 16:51\nEfectivament la majoria es va abaixar als 18 anys per R.D de 16 de novembre de 1978, precisament anticipat perquè fos possible als joves votar la constitució el desembre. El que si s'hauria de tenir en compte és al 10% que va votar NO (entre els que estic) precisament per no votar els articles que avui ens empresonen. Si sumen els NO i els que no tenien l'edat quants en queden (sense comptar els penedits)\nAnònim 2 de gener de 2013 a les 20:21\nAnònim 2 de gener de 2013 a les 20:30\nI potser alguns de 19 anys com el Cap de Granollacs, vàren poder votar.\nAnònim 3 de gener de 2013 a les 1:00\nGranollacs, no recordo si tal o qual decret\nperò vaig fer campanya i algunes accions pel dret de vot i la majoria d'edat als 18 anys, entre altres encadenar-nos davant la porta d'un ajuntament\ncom et diu l'anònim, parlem amb coneixment de causa


Toni Gaspar ha detallat als responsables locals la injecció de més de 14 milions d'euros a la comarca per a fer front a les urgències causades per la pandèmia i millorar infraestructures i serveis\nEls alcaldes i alcaldesses del Camp de Túria han mantingut este dilluns una reunió telemàtica amb el president de la Diputació, Toni Gaspar, en la qual han pogut tractar de manera conjunta les diferents ajudes que els municipis estan rebent de l'ens provincial des de l'inici de l'estat d'alarma. D'esta manera, els ajuntaments continuen coordinant al costat del màxim responsable provincial la gestió davant la crisi causada per la COVID-19.\nEl president Gaspar ha aprofitat per a explicar als representants municipals les diferents mesures aprovades pel ple de la Diputació del mes d'abril, entre les quals s'inclouen les ajudes extraordinàries del Fons de Cooperació Municipal i el nou Pla d'Inversions 2020-21. A través de tots dos programes, els ens locals de la comarca rebran més de 14 milions d'euros (14.186.000 euros) per a fer front a la crisi causada per la COVID-19, d'una banda, i per a millorar les infraestructures i serveis dels municipis, per una altra.\nEn concret, els 16 municipis del Camp de Túria rebran 3.236.000 euros de l'aportació extraordinària de la Diputació al Fons de Cooperació conjunt amb la Generalitat. Amb estes ajudes directes, que poden destinar-se a despesa corrent o qualsevol altra necessitat que tinguen els ajuntaments, la corporació provincial millora la liquiditat immediata que requerix l'administració local per a donar resposta a les conseqüències de la pandèmia.\nD'altra banda, els 10.950.000 euros del Pla d'Inversions arribaran a tots els municipis de la comarca i a la mancomunitat Camp de Túria, amb la finalitat de millorar les infraestructures i serveis de les 16 localitats.\nPer part seua, els alcaldes i alcaldesses del Camp de Túria han exposat al president Gaspar els diversos dubtes que alberguen sobre qüestions d'infraestructura, serveis, impostos o ocupació, amb la finalitat de coordinar de manera més efectiva les diferents línies de treball que es duen a terme des dels consistoris.\nEls participants en la trobada han agraït al president de la Diputació la convocatòria de la reunió, així com les actuacions que s'han anat realitzant des de l'inici de l'estat d'alarma, entre les quals destaca tant l'enviament de material de protecció com la celeritat perquè els municipis pogueren disposar de recursos econòmics per a fer front a la crisi sanitària.\nEls responsables locals també han recalcat la importància que té treballar de manera conjunta i coordinada per a compartir inquietuds, dubtes i solucions a la situació sobrevinguda amb la crisi del coronavirus. Una d'estes inquietuds, la de poder destinar els superàvits i romanents a la gestió d'esta situació excepcional, la va traslladar el president Gaspar als responsables de la Federació Espanyola de Municipis i Províncies.


Elixirs de Ponent presenta 'L'Elixir', un licor de camamilla de Linyola, reconegut amb un premi internacional La República\nACN Linyola.-L’empresa d’Almacelles (Segrià) Elixirs de Ponent ha presentat aquest dimarts al Parc de les Olors de Linyola (Pla d’Urgell), ‘L’Elixir’, un licor elaborat amb camamilla d’aquest municipi, que ja […]\nACN Linyola.-L’empresa d’Almacelles (Segrià) Elixirs de Ponent ha presentat aquest dimarts al Parc de les Olors de Linyola (Pla d’Urgell), ‘L’Elixir’, un licor elaborat amb camamilla d’aquest municipi, que ja ha rebut una medalla d’or al certamen internacional Catavinum World Wine & Spirits 2019, celebrat a Vitòria al febrer. El fundador de la companyia, Gerard Barsalà, ha explicat que el producte actualitza la recepta tradicional atorgant-li ”usos contemporanis per a la destil·leria i la gastronomia”. N’ha destacat el gust dolç exclusiu pel sòl on neix la planta, les propietats digestives i una menor graduació alcohòlica en relació a altres licors tradicionals.\nEn la competició on ha participat ‘L’Elixir’ hi havia 4.000 vins, caves i begudes destil·lades i s’ha emportat el reconeixement en la categoria de Vins de licor. La beguda conté licor de camamilla i una combinació de botànics entre els quals hi ha la canyella o la marialluïsa, entre d’altres. Un altre producte d’Elixirs de Ponent, el licor de Fruites del Bosc, també ha rebut una medalla de plata en el mateix esdeveniment.La beguda es comercialitza amb ampolles de 50 o 70 centilitres i conté entre 15 i 17 graus de graduació alcohòlica, fet que n’assegura les propietats digestives, segons Barsalà. Per la seva banda, l’investigador, especialista en camamilla de Linyola i autor de la recepta en la qual s’ha basat el nou ‘L’Elixir’, Mingo Sarradell, ha explicat que amb el producte s’han mantingut les propietats però aconseguint que el gust agradi al consumidor per la seva ”subtil dolçor gràcies a les característiques especials de la terra de Linyola”. El fet que ‘L’Elixir’ hagi baixat la seva graduació alcohòlica i la combinació dels botànics li permet tenir altres usos, més enllà del tradicional de licor digestiu. Així, el licor de camamilla es pot utilitzar com a base per fer còctels en l’àmbit de la destil·leria o com a ingredient culinari. L’alcalde de Linyola i responsable del Parc de les Olors ha recordat que la camamilla que es cultiva al municipi té un 25% més de principis actius que altres varietats seleccionades.


Els Cants de Llibertat recorden Joan Crispi i altres assidus que han perdut la vida aquests tres mesos - Canal Terrassa\nDes de fa un parell de setmanes els Cants de Llibertat han tornat al Raval per denunciar la presó i l’exili al govern català del 2017 i la repressió policial i judicial de l’Estat. Ho fan, però, només dos cops per setmana, en silenci i amb una breu passejada pels carrers de l’entorn.\nAquest dimarts els cants han servit d’homenatge a Joan Crispi, una de les seves ànimes, que va morir dilluns. En record seu i d’altres habituals a la convocatòria que també han perdut la vida durant el confinament, un violoncel·lista ha interpretat el cant dels ocells.\nAl manifest que s’ha llegit recorden que fa 81 dies que no poden cantar cada dia al carrer com feien des de novembre de 2017 i denuncien que en aquest temps l’Estat ha tret competències a les autonomies. Malgrat l’estat d’alarma, els cants es van poder reprendre fa unes setmanes de forma telemàtica.\nDesprés dels Cant de Llibertat, el CDR ha fet la seva concentració setmanal que va iniciar dimarts passar en contra del capital, la repressió, la precarietat laboral, les llistes d’espera i el racisme.\nTags: ANCbutlletiCants de LlibertatCDR


La Bruguera de Púbol, l'equilibri entre sostenibilitat i benestar. - Som Benestar\nLa Bruguera de Púbol, l’equilibri entre sostenibilitat i benestar.\nby SomBenestar · Membres del club\t· 24 febr. 2021\nLa Bruguera de Púbol és un espai dedicat als retirs, un espai perfecte per desconnectar i rodejar-se de tranquil·litat i natura. El pilar fonamental d’aquesta instal·lació es basa en la regeneració ecològica i la sostenibilitat, de manera que el seu funcionament va de la mà del respecte pel medi ambient.\nDarrere aquest projecte hi ha en Mike i la Michelle, una parella amb una consolidada formació sobre desenvolupament internacional d’estratègies de sostenibilitat urbana i psicoteràpia. Després de dues dècades treballant arreu del món en contextos difícils, van decidir buscar un petit paradís on poguessin centrar-se en un projecte de benestar, i d’aquesta manera neix la Bruguera de Púbol.\nEl bosc, el paisatge, el Baix Empordà, els contrastos de la nostra terra, la creativitat artística i cultural de Girona i la Costa Brava… tot això i molt més els va ajudar a decidir que aquest seria el lloc ideal per tirar endavant el seu somni.\nEls visitants de la Bruguera de Púbol\nLa Bruguera de Púbol és sens dubte l’indret perfecte per aquelles persones que volen viure experiències actives, creatives i de benestar creant el mínim d’impacte al planeta i respectant alhora el medi que ens envolta.\nEn aquesta finca hi ha un gran nombre de serveis: trobarem des de classes dirigides de ioga, meditació i mindfulness fins a tallers relacionats amb l’alimentació saludable i ecològica, passant per tot un munt de serveis relacionats amb el ciclisme, un dels principals atractius d’aquest recinte.\nL’objectiu d’aquest espai és proporcionar experiències en les quals la natura juga un paper molt important, experiències que ens ajuden a entendre els beneficis que l’entorn pot aportar al nostre benestar i d’aquesta manera prendre consciència sobre la importància de la cura del nostre planeta.\nMassatges d’aromateràpia, visites guiades per l’hort de la casa o per les instal·lacions d’energia renovables, banys de bosc, artteràpia mediambiental i molt més.\nAvui en dia, però, els serveis més sol·licitats són els retirs setmanals de ciclisme i ioga. El sector de l’esport de resistència ha experimentat un creixement molt potent en els últims anys i en aquest espai fins i tot reben a equips professionals de ciclistes. Aquests troben l’equilibri perfecte entre pedalar per paisatges idíl·lics i recuperar-se a través de pràctiques de benestar que troben en el mateix espai, com són els tallers de ioga, la meditació, l’entorn natural i tots els beneficis que això els aporta mentalment i física.\nUna finca autosuficient\nSota la idea de la circularitat, en Mike i la Michelle intenten minimitzar al màxim els recursos que extreuen de l’exterior i alhora reduir els residus generats per la finca. Per assolir aquest propòsit el que fan és reutilitzar recursos i treure’n el màxim profit de cadascun d’ells.\nPer exemple, les gallines no només els proporcionen ous, sinó que també ajuden a combatre plagues de l’hort mentre fertilitzen el terra.\nA banda d’això, compten amb plaques solars fotovoltaiques i bateries que els permeten ser autosuficients a nivell energètic, també disposen de dos vehicles elèctrics, un d’ells a disposició dels seus clients i bombes d’aerotèrmia que els permeten generar aigua calenta i escalfar els espais de la finca.\nLes restes de la poda del bosc i del jardí les utilitzen per generar escalfor mitjançant un forn de biomassa, així com les fulles caduques i les restes de menjar són perfectes per crear el seu propi compost per plantar hortalisses.\nLa finca acumula fins a 100.000 l d’aigua pluvial per regar els horts i jardins a través d’un sistema de recs, conductes, basses i dipòsits que recullen l’aigua de la pluja de les teulades de la casa.\nQuan necessiten productes que ells mateixos no poden autogenerar als seus horts, ho compren a proveïdors coneguts i de proximitat, i aquells productes que necessiten en quantitats grans les compren a l’engròs, juntament amb altres famílies de la zona, per tal que el transportista pugui aprofitar el viatge i emetre el mínim de CO₂ possible.\nAquesta mentalitat ‘’zero waste’’ fa que cada detall de la casa es tingui en compte, que cada recurs tingui una vida útil tan llarga com sigui possible i que s’assoleixi aquesta “regeneració” o impacte positiu sobre el tros del medi ambient que no només ocupen, sinó que també cuiden, un total de 3 hectàrees que delimiten la finca de La Bruguera de Púbol.\nEl benestar de la mà de la sostenibilitat\nSegons els propietaris de la finca, el benestar autèntic ha d’anar acompanyat del respecte pel medi ambient. Cada ésser viu ha de ser conscient del seu paper dins l’ecosistema del planeta i és llavors quan sorgeix el benestar personal real.\nA la Bruguera de Púbol entenen la regeneració ecològica com un pilar fonamental perquè ells mateixos i els clients que gaudeixen dels seus serveis puguin sentir una pau i tranquil·litat plena.\nAlhora, consideren que la Costa Brava i el territori en el qual conviuen permeten una connexió directa amb la natura. Els productes km0, l’ampli ventall de possibilitats de viure experiències transformadores a l’aire lliure, la riquesa dels paisatges i l’essència de la nostra terra són en si mateixos aspectes que produeixen un canvi significatiu en l’estat d’ànim de tots aquells que ho viuen en primera persona.\nL’estrès, el pes de la vida urbana, són sensacions que desapareixen convivint a l’entorn de la finca.\nD’aquesta manera l’objectiu de la Bruguera de Púbol es seguir oferint serveis als seus hostes que relacionin l’autosuficiència amb el benestar. De cara aquest 2021 tenen pensat afegir nous tallers sobre fermentació, menjar vegà casolà, tècniques d’agricultura regenerativa, noves visites guiades per prendre consciència sobre el paper de les energies renovables, fer petites masterclass sobre la permacultura com a tècnica per reduir el seu impacte sobre el planeta i seguir treballant per resoldre el tema de l’autoconsum d’una font tan preuada com és l’aigua.\nSi vols descobrir una nova manera de viure el benestar en primera persona i respectar el medi que ens envolta, aquesta és una destinació que no pots deixar de conèixer.


Per una banda, hi ha els ‘cants de treball’ o ‘cants a l'aire’, que són senzills i lliures quant a l'estructura i el ritme, però complexos pel que fa a la melodia, que és a cappella. Aquesta és la varietat més arcaica perquè no ha evolucionat de la mateixa manera que altres gèneres a conseqüència de la mecanització del camp.\nDins l’apartat dels cants de treball, amb la incorporació dels instruments de corda i vent, trobem el cant d'estil, l'expressió musical de quan la gent no estava treballant. El repertori engloba l'u i dos, l'u i dotze, l'u, l'onze, la riberenca, l'alacantina i altres. Aquestes formes, seran les més utilitzades després de la mecanització del camp, mentre que els cants a l'aire, els del treball, seran ubicats en un segon pla.\nD’altra banda, hi ha els cants d'albaes que, a diferència dels cants anomenats anteriorment, són d'origen urbà. Les albaes són l'evolució de les antigues rondes nocturnes. Per tant, els trets característics que separen les dues branques són prou clars: són el ritme, l'espai i el moment en què s'interpreten i l'objectiu que perseguien. Així, observem un ritme mètric lliure en el cant d'estil i un ritme fixe en el cant d'albaes. A més, mentre que el cant d'estil s'interpreta en qualsevol lloc i moment, les albaes són interpretades a la matinada i d'ací el seu nom (''alba'': moment de l'eixida del sol). Finalment, pel que fa a la finalitat, el cant d'estil era música d'entreteniment, però les albaes eren dedicades a gent rellevant per exaltar la seua figura, és a dir, una expressió d'estima (ja documentades des del segle XIV).\nA partir d'aquest moment, la música popular experimenta una muntanya russa perquè, gèneres com el flamenc, gràcies a la seua promoció i fusió dels artistes, desenvolupa un virtuosisme que li dóna fama internacional. Però altres gèneres, com el cant d'estil, són condemnats a ser manifestacions folklòriques que, a poc a poc, van perdent músics. Tot i això, trobem generacions de cantaors com El xiquet de Bétera, Conxeta la del mercat o El xiquet del Carme, que són les encarregades de preservar la transmissió oral en els temps més difícils.\n↑ «El cant d'estil. La cançó tradicional». Al Tall: cultura i música tradicionals d’arrel mediterrània. Biblioteca Virtual Joan Lluís Vives. [Consulta: 18 febrer 2014].\nObtingut de «https://ca.wikipedia.org/w/index.php?title=Cant_valencià_d%27estil&oldid=21268622»\nLa pàgina va ser modificada per darrera vegada el 3 juny 2019 a les 16:57.


Setién: "Lewandowski no està a l'altura de Messi” Setién: “Lewandowski no està a l’altura de Messi” – Món Esport\nQuique Setién, en roda de premsa | Europa Press\nJordi Carné (Cap d'esports) Agost 13, 2020 8:16 pm\nQuique Setién té molt clar que Robert Lewandowski, l’estrella i referència ofensiva del rival del Barça als quarts de final de la Champions, el Bayern de Munic, és un gran futbolista, però també que, contràriament al que han assegurat diverses persones de l’entorn del club bavarès, no és millor que Leo Messi. “És cert que és un molt bon davanter, però no està a l’altura de Leo Messi. No en tinc cap dubte, encara que Lewandowski es trobi en un gran moment de forma i estigui assistit per jugadors molt bons. Contra el Nàpols ja vam veure que en Leo també està molt bé”, ha declarat.\nSegons el tècnic càntabre, el seu equip arriba “molt bé” al compromís contra el Bayern. “Hem treballat molt bé durant els dies que hem tingut després d’eliminar el Nàpols”, ha assegurat en la roda de premsa telemàtica prèvia a un duel en què podria reaparèixer, sis mesos després de ser operat, Ousmane Dembélé: “És una satisfacció per a tothom que formi part de la convocatòria. Està preparat per jugar alguns minuts si ho considerem oportú, encara que cal tenir en compte que en l’últim any ha jugat molt poc”.\nLes declaracions de Quique Setién prèvies al Barça-Bayern\nDembélé, novetat en la convocatòria: “Arribem bé al partit. Hem treballat molt bé durant els dies que hem tingut després d’eliminar el Nàpols. És una satisfacció per a tothom que Dembélé formi part de la convocatòria. Està preparat per jugar alguns minuts si ho considerem oportú, encara que cal tenir en compte que en l’últim any ha jugat molt poc”.\nUna eliminatòria igualada: “Som conscients del potencial del rival i no pretenem minimitzar-lo. És un equip extraordinari, però nosaltres també. Serà un partit igualat, amb alternatives. Com ha dit l’Arturo, estic segur que nosaltres tindrem moltes coses a dir”.\nUna qüestió d’encert: “Serà important tenir la pilota, ja que això ens permetrà defensar menys temps sense ella. El Bayern té un potencial ofensiu molt elevat, però sense pilota no ens podran fer mal. Com és habitual, però, tot plegat dependrà de l’encert dels uns i dels altres”.\nLes provocacions de l’entorn del Bayern, un factor motivacional?: “La motivació és intrínseca en aquest equip. Jugarem un partit importantíssim contra un gran rival. Una cosa són les declaracions de la gent i una altra el que passi sobre el terreny de joc. Intentarem fer les coses bé i imposar-nos als nostres rivals. Jo crec que l’enfrontament serà disputat i igualat”.\nLa possibilitat de jugar amb quatre migcampistes: “Ens hem plantejat moltes coses, però no revelarem res fins demà. El dibuix és important, però no molt. Tenim clar el talent del Bayern i intentarem fer-li mal amb les nostres armes”.\nUn rival exigent: “Del Bayern ens preocupen moltes coses. És un equip que fa moltes coses bé, que ataca amb molta gent i pressiona molt intensament. Caldrà veure com responem a la seva forma de jugar. Si superem la seva pressió, li farem molt de mal. No hi haurà un dominador clar, segons el meu parer, i el que encerti en les ocasions que tingui serà, molt probablement, qui passi a la següent ronda”.\nNingú menja a la mateixa taula que Messi: “És cert que Lewandowski és un gran futbolista, però no està a l’altura de Leo Messi. No en tinc cap dubte, encara que Lewandowski es trobi en un gran moment de forma i estigui assistit per jugadors molt bons. Contra el Nàpols ja vam veure que en Leo també està molt bé”.\nLa importància del col·lectiu: “Leo Messi ens ajudarà a intentar guanyar el partit, però jo sempre he cregut en la fortalesa del col·lectiu. Ell és capaç de fabricar-se gols pel seu compte, però sense la resta de l’equip seria molt menys fort”.


"Barcelona està a punt d'acollir un gran esdeveniment esportiu en temps de crisi. L'atletisme mundial es pot reunir a casa nostra el 2019. La preparac\nió del Mundial a 5 anys vista seria una gran notícia per l'atletisme. De base n'hi ha, de ganes també, d'interès també, seria una pena no explotar tots aquests actius amb la disputa d'un Mundial."\nComencem amb bàsquet, i parlant de Ferran Torres, que va ser el millor jugador del CBT en el partit de diumenge contra el líder de la categoria. Fem u\nn repàs de la Tercera Divisió de futbol, on es constata un increment de nivell general de la competició, i acabem parlant del Club Tenis Tarragona, que tindrà l'última oportunitat la setmana que ve de pujar a la màxima categoria del tenis estatal.\n"Esports Tarragona" - El Reus s'acosta al "play-off", el Nàstic torna a perdre\nLa victòria del Reus Deportiu davant l'Hospi acosta el conjunt reusenc a la zona capdavantera de la classificació, mentre que el Nàstic cau a la tercera posició després de la segona derrota consecutiva.\nEsports al "Catalunya al dia Girona": L'Uni Girona debuta aquesta tarda a l'Eurolliga femenina\nL'equip de bàsquet Spar City Lift Girona té avui a Orenburg, a Rússia, la cita històrica del debut a l'Eurolliga femenina. El partit el disputarà a la\npista del Nadejda-Orenburg, a partir de les 4 de la tarda, hora nostra. El Nadejda-Orenburg l'entrena Roberto Íñiguez, el tècnic que la temporada passada va portar l'equip de l'Uni Girona a l'èxit més rellevant de tota la seva història, el títol de campió de la Lliga femenina. Les russes tenen un potencial teòricament molt superior al de l'Spar City Lift Girona, però l'entrenador de l'equip gironí, Miquel Àngel Ortega, està convencut de poder guanyar el partit.\nL'equip de bàsquet Spar City Lift Girona té avui a Orenburg, a Rússia, la cita històrica del debut a l'Eurolliga femenina. El partit el disputarà a la pista del Nadejda-Orenburg, a partir de les 4 de la tarda, hora nostra. El Nadejda-Orenburg l'entrena Roberto Íñiguez, el tècnic que la temporada passada va portar l'equip de l'Uni Girona a l'èxit més rellevant de tota la seva història, el títol de campió de la Lliga femenina. Les russes tenen un potencial teòricament molt superior al de l'Spar City Lift Girona, però l'entrenador de l'equip gironí, Miquel Àngel Ortega, està convencut de poder guanyar el partit.\nAndreu Subies: "Si hi ha insults, aturarem els partits 3 vegades"\nAquest cap de setmana es posa en marxa la campanya al futbol base "Zero insults a la grada". La iniciativa és de la Federació Catalana de Futbol. Parlem amb el seu president, Andreu Subies.\nPàgina 134 de 134


"Estem mirant com fer-ho": l'exdiputada Capdevila, imputada al cas Mercuri\n4 min. Barcelona 04/11/2015 22:46\n987x488 Els membres de Sabadell Lliure de Corrupció Isidre Soler i Mariona Aspachs amb l'advocat l'advocat que els representa al cas Mercuri, Raül García / ACN\nLa jutge del cas Mercuri ha imputat l’exdiputada i extinent d’alcalde de Sabadell Montserrat Capdevila (PSC), amb cinc tècnics i directius de l’Ajuntament, en una peça separada en què s’investiga si van cometre t ràfic d’influències, falsificació de documents i prevaricació. Els Mossos sostenen que Capdevila va ajudar Melquíades Garrido -constructor i tiet del llavors alcalde de Sabadell, Manuel Bustos- a fer passar unes obres que havia fet per ampliar un taller d’Antonio Sitjas el 2009 com si fossin del 2011 perquè el propietari s’estalviés tres anys d’Impost d’Activitats Econòmiques per l’ampliació i només en pagués un. El local havia passat de tenir 250 metres quadrats a tenir-ne 1.153 i li haurien fet pagar els impostos des del 2008, l'any de l'última inspecció.\n540x306 Montserrat Capdevila, en una imatge d'arxiu Montserrat Capdevila, en una imatge d'arxiu\n"[Els inspectors] són molt bons, ho fan bé, massa bons a vegades..."


Els migrants trenquen un cordó policial per entrar a Croàcia | Internacional | EL PAÍS Catalunya\nLa policia croata assegura que durant les últimes hores han entrat al país 6.200 migrants\nTovarnik 17 SET 2015 - 17:02\tCEST\nUn grup de refugiats trenca el cordó policial a Tovarnik (Croàcia), el 17 de setembre del 2015. Jeff J Mitchell\nL'arribada de refugiats a Croàcia s'intensifica després que Hongria hagi tancat les fronteres. A la localitat fronterera de Tovarnik, un grup de refugiats ha trencat un cordó policial i ha irromput en territori croat cridant "volem anar endavant", segons informa la BBC. Molts, famolencs i cansats per l'espera, han estat ajudats per la policia quan han entrat a la regió. Segons fonts oficials, durant les últimes hores han entrat al país 6.200 migrants. Aquesta xifra supera les previsions del mateix Govern croat, que dimecres va calcular que hi arribarien unes 4.000 persones en els propers dies en el seu camí cap a Eslovènia, per entrar després a Àustria pel sud i seguir el seu camí, principalment cap a Alemanya, on també ha tornat a augmentar el ritme d'arribades.\nRefugiats: Hongria tanca la frontera i criminalitza l’entrada il·legal de migrants\nLes autoritats alemanyes han registrat aquest dimecres l'entrada de 7.266 immigrants i refugiats, el doble de persones que la vigília, segons dades oficials. Les autoritats croates estan traslladant els migrants fins als centres per a refugiats a Zagreb, tot i que el primer ministre, Zoran Milanovic, ha advertit que el país no té capacitat per acollir els 20.000 que es preveu que hi puguin arribar.\nBona part dels refugiats que arriben a Croàcia accedeixen al país des de Sid, localitat sèrbia propera a la frontera. La majoria dels que van baixar ahir dels busos provenia del nord-est de Sèrbia, d'Horgos, punt de pas cap a Hongria ara tancat. Allà, les forces de seguretat hongareses van llançar dimecres gasos lacrimògens per frenar els intents de creuar la tanca de grups que estaven en territori serbi. El tancament hongarès ha propinat una forta garrotada a l'èxode de migrants. “No estic trist, però sí decebut”, deia el Said, sirià de 19 anys, a pocs metres de trepitjar Croàcia.\nA la localitat fronterera croata de Tovarnik agents antidisturbis amb cascos han estat desplegats per controlar les arribades i mantenir els refugiats allunyats de les vies del tren. A la capital, Zagreb, agents antidisturbis han pres posicions entorn d'un hotel en el qual estan allotjats centenars de refugiats, alguns dels quals han cridat "llibertat, llibertat" des dels balcons, segons informa l'agència Reuters.\nDavant d'aquesta entrada massiva de migrants, el ministre de l'Interior croat, Ranko Ostojic, ha dit que "Croàcia no serà capaç de rebre més persones". Aquest dimecres les autoritats croates van enviar un grup de desminat a la zona fronterera per assegurar-se que les àrees minades des de la guerra dels noranta estan degudament senyalitzades.


⇤ ← Revision 51 as of 2007-04-12 11:47:41 →\n← Revision 52 as of 2007-04-12 11:55:53 → ⇥\nComment: trobada Caldes\n=== Trobada el dia 21 d'abril de 2007 ===\nA Caldes de Montbuï, a les 12:00 h, amb el següent ordre del dia suggerit pel Jordi Alins:\n* Repartir funcions segons la disponibilitat.\n* Calendari general, per acabar el curs i començar l'altre.\no No sé si seria bo que l'Ajuntament de Lleida pengés al seu programari una distribució d'Ubuntu (per exemple).\no Contactar amb la UdL (Universitat de Lleida) per buscar aliats i fer una presentació d'Ubuntu Paeria - nom que rep l'ajuntament a Lleida - la UdL, Òmnium (per la qüestió de la llengua). Caldria la presència d'algú de Barcelona que rebria el que correspon per desplaçament.\no He contactat amb un traductor de programari Linux a Lleida.\no Si vaig a Sevilla i he de dir que formo part del grup, m'agradaria exposar en 5 min què explicaré.\no Resumint, estic buscant còmplices a nivell individual a Lleida, la cosa no va tan ràpida com voldria perquè tothom treballa. Crec que hi ha un parell d'institucions que em podrien fer costat.\n* Repartir una mica la presència de les trobades en l'àmbit geogràfic.\n* Mantenir un web, log, launch o com es digui de manera digna.\nAquesta pàgina ha de servir per organitzar la difusió de l'(*)Ubuntu. La finalitat de la difusió és de contribuir a la compensació de la fractura digital entre els col·lectius amb menys recursos i possibilitats d'accedir a la xarxa.\nTeam leader provisional\nTrobada el dia 21 d'abril de 2007\nRepartir funcions segons la disponibilitat.\nCalendari general, per acabar el curs i començar l'altre.\no No sé si seria bo que l'Ajuntament de Lleida pengés al seu programari una distribució d'Ubuntu (per exemple). o Contactar amb la UdL (Universitat de Lleida) per buscar aliats i fer una presentació d'Ubuntu Paeria - nom que rep l'ajuntament a Lleida - la UdL, Òmnium (per la qüestió de la llengua). Caldria la presència d'algú de Barcelona que rebria el que correspon per desplaçament. o He contactat amb un traductor de programari Linux a Lleida. o Si vaig a Sevilla i he de dir que formo part del grup, m'agradaria exposar en 5 min què explicaré. o Resumint, estic buscant còmplices a nivell individual a Lleida, la cosa no va tan ràpida com voldria perquè tothom treballa. Crec que hi ha un parell d'institucions que em podrien fer costat.\nRepartir una mica la presència de les trobades en l'àmbit geogràfic.\nMantenir un web, log, launch o com es digui de manera digna.\nCursos d'(*)Ubuntu a Sant Cugat (Julià Mestieri)\nEsquema de proposta per debatre\nFaig una proposta que intenta estudiar l'entorn social, els mitjans disponibles, per arribar a dissenyar i avaluar un projecte i difondre'l.\nEstudi de l'entorn\nAbans d'abordar l'elaboració d'un curs, es proposa d'avaluar quina és la realitat a nivell de macrosistema, en aquest cas les infraestructures, les disposicions legals, les creences, etc.\nTot seguit, al primer punt l'entorn que envolta afecta indirectament, com ara les condicions de treball del professorat: voluntariat, contracte temporal, contracte fix. Dependència d'una subvenció o d'un mecenatge.\nFinalment, un estudi acurat de l'entorn de l'alumnat i del professorat per saber quins són els recursos emocionals, cognitius, socials i materials per afrontar l'aprenentatge.\nElaboració del programa en funció dels recursos\nDesenvolupar accions per compensar la fractura digital entre la gent adulta.\nLes accions pretenen crear el grau més elevat possible d'autonomia per tal que puguin assumir els canvis que es vagin produint.\nCrear el sentiment de pertinença al grup per facilitar la formació - real o virtual - d'un espai d'ajuda.\nInstal·lació de programes segons el nivell dels alumnes de manera que es puguin establir analogies possibles amb referències conegudes.\nÚs del webmail com primer recurs per accedir a una bústia des de qualsevol lloc.\nInstal·lació del correu: establiment de l'analogia entre l'usuari i el nom de la bústia, el pop3 com el conjunt de bústies de "l'escala" i el smtp com a analogia de la bústia del carrer. Si sorgeixen problemes, sempre hi ha el recurs de fer servir el webmail\nInstal·lació del processador de textos\nTracte correcte del maquinari: obertura i tancament de l'ordinador en iniciar i acabar les sessions.\nAvaluació i ajust de la programació\nCreació i difusió\nAnàlisi de la situació\nAquesta anàlisi ha proporcionar informació relacionada amb el macrosistema - decisions polítiques, avenços tecnològics, legislació -. Les dades proporcionades per l'exosistema que facilita coneixements sobre la situació que influeix indirectament la situació d'ensenyament i aprenentatge. Finalment el microsistema estudia les relacions entre els elements que estan en contacte directe amb la situació d'aprenentatge: professorat, alumnat, material didàctic, etc.


Rosa Mary: Varoufakis es fa la foto amb la CUP\nVaroufakis es fa la foto amb la CUP\nper Redacció 16 d' Octubre 2015\nL'exministre de finances grec es troba amb diputats de l'esquerra independentista.\nVaroufakis, amb membres de la CUP.\nL'exministre de Finances de Grècia Yanis Varoufakis s'ha reunit aquest divendres a Barcelona amb els diputats electes de la CUP al Parlament Josep Manel Busqueta, Eulàlia Reguant i l'exdiputat David Fernàndez.\nAixí ho ha anunciat la CUP en un apunt en el seu compte de Twitter en què han adjuntat una fotografia on apareixien els diputats amb Varoufakis i amb el 'hashtag' #perlarepública.\nL'exministre grec ha visitat aquests dies Barcelona per pronunciar una conferència en el marc de la segona edició del cicle de debats 'DO Europa' i també es va reunir dimecres amb l'alcaldessa de Barcelona, Ada Colau.\nPublicado por Rosa Mary Etiquetas: CATALUNYA , CUP , GRECIA , Iannis Varoufakis , INDEPENDÈNCIA , Internacional , POLITICA en 17:08:00


Clonmacnoise B&B Clonmacnoise Irlanda - Ofertes d'hotels amb els MILLORS DESCOMPTES EN LÍNIA\nClonmacnoise Shannonbridge Co Offaly, Clonmacnoise, Clonmacnoise, Irlanda - Excel·lent ubicació - Veure al mapa\nMés informació sobre Clonmacnoise B&B\nSi el que està buscant és per un hotel ben situat a Clonmacnoise, no busqui més enllà de Clonmacnoise B&B. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Clonmacnoise. A l'hotel s'hi pot gaudir d'unes comoditats de primera classe com instal.lacions de barbacoa, servei de bugaderia, àrea de fumadors, àrea de TV/saló compartit.\nGaudiu de les comoditats d'alta gama com ara calefacció, servei de despertador, despertador, TV satèl•lit/cable, reproductor de DVD/CD per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Clonmacnoise B&B.


Castanyes, bolets i apps\nJa tenim la tardor aquí, aquesta que s’emporta la calor i fa caure les fulles. Aquesta que permet que els bolets creixin als boscos entre la terra i fulles, gràcies a la humitat. Aquesta que ens ha portat les pluges i aquesta que ens permet celebrar tradicions com la Castanyada.\nUna bona estació i un bon moment per parlar d’apps específiques i que ens poden anar molt bé per aquesta època de l’any.\nComencem per una app que ens permet diferenciar els tipus d’arbres. Segur que alguna vegada mentre has fet alguna excursió per la muntanya t’has interessat per conèixer les espècies que ens envolten i els tipus d’arbres als quals fem fotos. Si és així et recomano l’app ArbolApp (http://www.arbolapp.es) disponible per iOS i Android.\nAquesta app et permet conèixer la situació de més de mil arbres. Cada espècie compta amb un mapa de distribució, una breu descripció i una o diverses fotografies. Està realitzada amb un llenguatge assequible adreçada a totes aquelles persones que desitgin iniciar-se o aprofundir en el món dels arbres. A més funciona sense connexió a Internet, de manera que és de molt útil per quan vagis d’excursió.\nUna app ben diferent és Naviki disponible per iOS i Android. És una aplicació que et permet planificar la ruta en bicicleta localitzant els carrils bici i les vies verdes disponibles. Podràs triar rutes amb bicicleta de muntanya i bicicleta de carretera tan sols introduint la sortida i l’arribada. Obtindràs rutes personalitzades amb tots els detalls més rellevants amb l’itinerari, rutes d’oci i turisme, rutes per muntanya, itineraris racing, rutes curtes per estalviar temps, entre d’altres opcions.\nUna altre app és iFelix (http://www.ifelixapp.com) disponible per iOS i Android. Es tracta d’un projecte de la Fundació Félix Rodríguez de la Fuente, que a través de dibuixos, animacions 3D, fotografies, vídeos i fins i tot sons podràs descobrir amb detall nombroses espècies de la fauna ibèrica. Inclou també mapes dinàmics i càmera amb geolocalització\nUna altre proposta curiosa és Google Sky Map, una gran app que et permet saber més sobre els astres del cel. Ens ajuda a descobrir on es troben estrelles, constel•lacions i altres cossos celestes que estan ocults mentre gaudeixes de la nit relaxadament estirat al intempèrie. Únicament hauràs d’anar desplaçant el teu telèfon mòbil i l’app t’anirà mostrant tota la informació sobre els cossos celestes. Una guia perfecta i molt útil per entretenir alhora que aprendre i gaudir de la nit.\nI per últim una recomanació pels caçadors de bolets. Malalts de bolets (http://www.xn--caadorsdebolets-fmb.com/app-bolets), és l’aplicació oficial del mític programa de TV3 Caçadors de bolets. Et permet identificar els bolets allà on en trobis. L’app és molt complerta i funciona sense connexió a internet.


Lensectomia refractiva - Viquipèdia, l'enciclopèdia lliure\nLa lensectomia refractiva és una tècnica quirúrgica que s'utilitza en oftalmologia per tractar de forma definitiva defectes de refracció del ull. Consisteix en l'extracció del cristal·lí transparent i la seva substitució per una lent intraocular de la graduació adequada per corregir de la manera més exacta possible el defecte de refracció previ.\nS'utilitza principalment en casos de miopia en què no és possible utilitzar cirurgia mitjançant làser (LASIK, LASEK o EPILASIK ) pel fet que la intensitat de la miopia és massa alta o la còrnia massa estreta per l'ús d'aquestes tècniques. Recentment s'està utilitzant la lensectomia refractiva per a corregir la presbícia o vista cansada, utilitzant les noves lents intraoculars multifocals que són útils tant per a la visió propera com per la llunyana.\nPer realitzar la intervenció es practica una microincisió a la vora de la còrnia a través de la qual s'introdueix una petita sonda a l'interior de l'ull. Aquesta sonda emet ultrasons que trenquen el cristal·lí en petits fragments i posteriorement els aspira (facoemulsificació). A continuació es col·loca una lent intraocular en el mateix lloc on estava situat el cristal·lí natural.\nEncara que es tracta d'una tècnica molt segura, en ser una cirurgia intraocular, poden aparèixer diverses complicacions que de vegades són greus, com el despreniment de retina.\n↑ Demetrio Pita Salorio: Diccionari terminològic d'oftalmologia [Enllaç no actiu], 2009. Consultat el 2010.01.13\nA Wikimedia Commons hi ha contingut multimèdia relatiu a: Lensectomia refractiva\nObtingut de «https://ca.wikipedia.org/w/index.php?title=Lensectomia_refractiva&oldid=29341553»\nLa pàgina va ser modificada per darrera vegada el 26 gen 2022 a les 06:46.


La 7a edició de la Festa del vi novell i de l’oli nou l’apadrinarà Javier Campo (Tortosa, 1968), reconegut sommelier i cap de sala que des de l’any 2009 exerceix la seva professió a l’Hotel Villa Retiro de Xerta.\nJavier és un sommelier apreciat al territori i actualment és sotspresident de l’Associació Catalana de Sommeliers a la demarcació de Tarragona. Coneix els nostres vins des dels anys 90:\nQuan tot i que la Terra Alta encara era una gran desconeguda, jo oferia els seus vins a la carta del restaurant on treballava al País Valencià.\nCompagina la seva feina amb la docència, compartint els seus coneixements a l’Escola de cuina Villa Retiro, a la Universitat Rovira i Virgili i al CETT learning, entre d’altres.\nTambé és escriptor de vins i podreu llegir-lo al seu blog i als mitjans digitals The Luxonomist i Vinetur, on hi col·labora habitualment.\nLa seva tasca de sommelier ha rebut diversos reconeixements i també ha estat jurat en diversos concursos vinícoles. Javier ve molt sovint a la Terra Alta i en la darrera edició de la Festa del Vi va tastar l’anyada 2008 del nostre vi més emblemàtic, experiència que ens recorda:\nEl que més va agradar-me del Llàgrimes de tardor blanc 2008 és que encara té acidesa, molta elegància i, probablement, encara mes evolució.\nSi ens acompanyeu dissabte segur que tindreu l’ocasió de compartir una estona amb ell.\nJavier Campo, primer sommelier que apadrina la nostra festa2019-01-172021-06-17https://santjosepwines.com/wp-content/uploads/LOGO-SANT-JOSEP-VINOS.pngSant Josep Vinshttps://santjosepwines.com/wp-content/uploads/javier-campo-1.jpg200px200px


Els passatgers que van aturar un vol a Dakar veuen exagerada la reacció de Vueling\nCreuen que la companyia aèria els hauria pogut denunciar, però ningú els ho ha comunicat oficialment\nRedacció 17/07/2017 - 14.24 Actualitzat 17/07/2017 - 22.40\nEls onze passatgers expulsats del vol que dissabte feia la ruta Barcelona-Dakar denuncien falta de comunicació de Vueling. Creuen que la companyia aèria els hauria pogut denunciar, però ningú els ho ha comunicat oficialment.\nSegons aquest passatgers, l'enlairament de l'avió anava amb retard. Aleshores van sentir crits d'una persona asseguda als seients del darrere. Pensen que era deportada al seu país d'origen. Afirmen que van demanar explicacions del que passava, però no van tenir resposta.\nNúria Costa, una de les passatgeres expulsades, ha explicat en roda de premsa que es tractava de demanar explicacions.\n"En solidaritat amb un ser humà que en aquell moment està patint." Costa ha explicat que no es va donar cap resposta per megafonia i que es va aixecar molta gent perquè la situació es prolongava.\nMikel Basarte, un altre dels passatgers expulsats, ha afirmat que no es tractava d'una protesta unànime, sinó de desenes de persones que estaven dretes en el passadís des del primer moment i que podien tenir opinions diferents.\nPer la seva banda, Vueling assegura que la tripulació va intentar fer seure els passatgers que eren al passadís, però al no aconseguir-ho els van desembarcar del vol. A més, diu que el vol només va sortir amb 4 minuts de retard i que no es tractava d'una deportació, sinó d'una persona indocumentada que va ser obligada a tornar al seu país. L'aerolínia afirma que no ha denunciat de moment cap dels passatgers expulsats i recorda que poden reclamar el bitllet com qualsevol altre passatger.\nAra com ara, els passatgers esperen que Vueling mogui fitxa, però consideren del tot desproporcionada la reacció de l'aerolínia, que els va deixar a terra i va avisar la Guàrdia Civil. Per l'advocat Andrés García, aquest fet vulnera els drets humans i creu que ara cal donar suport als passatgers per evitar que se'ls incoï cap expedient administratiu ni penal, perquè només van fer "el que hauríem d'haver fet qualsevol de nosaltres".\nSi als passatgers se'ls aplica la llei de seguretat ciutadana o el dret aeri, les multes que se'ls imposin poden ser milionàries.\nParlen els expulsats del vol Barcelona-Dakar de la companyia Vueling


Desenes de regidors i alcaldes gironins obren els ajuntaments i treballen el 6-D - Empordà\nDesenes de regidors i alcaldes gironins obren els ajuntaments i treballen el 6-D\nA la majoria dels municipis, només han anat a la feina els càrrecs electes però com a mínim en tres d'ells també hi han anat funcionaris que han treballat voluntàriament\nACN | GIRONA 07.12.2016 | 06:30\nDesenes de regidors i alcaldes de les comarques gironines han obert les portes dels ajuntaments aquest dimarts, dia de la Constitució, i han treballat com un feiner més. A la majoria dels municipis, només han anat a la feina els càrrecs electes però com a mínim en tres d'ells també hi han anat funcionaris que han treballat voluntàriament. Dos dels consistoris estan governats per la CUP, Celrà (Gironès) i Viladamat (Alt Empordà), i al tercer ajuntament, Sant Julià de Ramis (Gironès), l'alcaldia la té ERC. Durant el matí, s'han succeït les imatges d'alcaldes i regidors sobiranistes reunits o fent actes reivindicatius a favor de la independència de Catalunya. Una dotzena d'ajuntaments de la demarcació han rebut, però, trucades prèvies dels Mossos d'Esquadra preguntant si obririen i si hi hauria funcionaris treballant.\nNombrosos ajuntaments de les comarques gironines han obert portes aquest 6-D. Alcaldes i regidors d'arreu del territori no han fet festa i han anat a despatxar als Ajuntaments. De punta a punta del territori, les xarxes socials s'han convertit en testimoni de reunions de treball, d'actes cívics i –sobretot- de les lectures dels manifestos impulsats per l'AMI, que s'han fet al migdia a les portes dels consistoris.\nEl 12 d'octubre, i els requeriments que ha fet l'Estat als ajuntaments que van obrir, ha impulsat que molts càrrecs electes es mobilitzessin. Això sí, a la majoria de consistoris només han anat a la feina alcaldes i regidors. Ells mateixos, de fet, en alguns casos han atès els ciutadans que s'hi han apropat. Si la qüestió es podia resoldre sense instància, se li donava curs; sinó, els papers s'han guardat per entrar demà a registre.\nA la demarcació, el llistat de consistoris on els seus electes han treballat aquest 6-D és llarg. Al Gironès, per exemple, ho han fet Girona, Salt, Celrà, Vilablareix, Sarrià de Ter i Sant Julià de Ramis; a l'Alt Empordà, Viladamat, Agullana i Castelló d'Empúries; al Baix Empordà, la Bisbal, Torroella de Montgrí, Verges i Palamós; a la Garrotxa, Mieres i Castellfollit de la Roca; al Pla de l'Estany, Fontcoberta, i a la Selva, Santa Coloma de Farners, Anglès i Osor.\nA la majoria dels consistoris, però, s'ha fet sobretot feina portes endins. Sí que n'hi ha hagut com a mínim tres, però, on també hi havia funcionaris asseguts a les taules. A dos d'ells hi governa la CUP (Celrà i Viladamat); i al tercer, ERC en té l'alcaldia (Sant Julià de Ramis).\nA Celrà, pocs; a Viladamat, quasi tots\nA Celrà, de la trentena de funcionaris a qui s'ha donat l'opció de treballar només n'hi han anat quatre. El mateix alcalde, Dani Cornellà, reconeix que l'efecte del 12-O ha fet que molts treballadors sentissin por a patir represàlies per part de l'Estat. A Viladamat, per contra, quatre dels cinc funcionaris que podien treballar han optat per anar a la feina aquest 6-D (al consistori n'hi ha sis, però un d'ells està de baixa).\nPel què fa a Sant Julià de Ramis, una treballadora municipal també ha anat voluntàriament a l'Ajuntament. L'alcalde, Marc Puigtió, explica que ella mateixa es va oferir "perquè tenia feina endarrerida, i també ha ajudat l'equip de govern a preparar els pressupostos per al 2017". Al llarg del mati, pel consistori hi han passat quatre o cinc veïns i també s'han atès algunes trucades.\nUn cas apart és l'Ajuntament de Santa Coloma de Farners. El consistori no estava obert al públic, però l'alcalde, Jordi Martí (ERC), explica que hi ha hagut tres funcionaris que han demanat treballar aquesta Constitució. "Hem facilitat aquestes peticions, però l'atenció al públic estava tancada", ha subratllat Martí.\nTrucades prèvies per part dels mossos\nAvui també ha transcendit que com a mínim una dotzena d'ajuntaments gironins van rebre trucades prèvies o mails per part dels Mossos d'Esquadra. Aquest dilluns, la policia catalana es va posar en contacte amb aquests consistoris per demanar si al 6-D obririen i si hi hauria funcionaris treballant.\nSegons fonts municipals consultades per l'ACN, a la majoria d'aquests ajuntaments hi governa ERC o la CUP. Tot i confirmar la consulta per part dels mossos, no han transcendit els motius que l'havien impulsada.\nEn concret, aquests consistoris són Salt, la Bisbal d'Empordà, Palau de Santa Eulàlia, Santa Coloma de Farners, Fontcoberta, Llanars, Vallfogona del Ripollès, Celrà, Viladamat, Verges, Ordis i Sant Julià de Ramis.\nGirona, contra una Constitució "cotilla"\nMés enllà de les reunions de treball, també hi ha ajuntaments gironins que han aprofitat aquest 6-D per fer activitats al costat de la ciutadania. Aquest és el cas de Girona, Viladrau (Osona) i Celrà.\nL'activitat a l'Ajuntament de Girona ha començat poc abans de les nou del matí. Els regidors dels partits sobiranistes (els de CiU a l'equip de govern i, també, representants d'ERC i de la CUP) han anat arribant a la plaça del Vi, on han aprofitat per esmorzar plegats abans de donar inici a una "jornada laboral com qualsevol altra".\nPoc després de les nou del matí, i de forma simbòlica, l'alcaldessa Marta Madrenas i les portaveus d'ERC i la CUP, Maria Mercè Roca i Laia Pèlach, han obert les portes de l'ajuntament. Les dependències municipals no han donat servei al públic perquè no ha treballat cap funcionari.\n"Hem decidit treballar els regidors però de manera peculiar, anem a fer política en el sentit més noble de la paraula, visitant els veïns de la ciutat per explicar què és el procés sobiranista i donar arguments a favor del 'sí' en el proper referèndum", ha explicat l'alcaldessa.\nUn cop dins l'ajuntament, els regidors s'han reunit per planificar el matí. Abans de sumar-se als actes convocats per entitats sobiranistes al migdia a la mateixa plaça del Vi, han recorregut els carrers de la ciutat repartint fulletons amb arguments a favor de la independència. D'entrada, els regidors s'han dividit en dos grups: un, encapçalat per Madrenas, ha anat a repartir la informació al mercat de la Devesa i l'altre s'ha dirigit a l'estació. L'objectiu, acabar fent un porta a porta per fer arribar l'argumentari de set punts elaborat per l'ANC als veïns.\n"Pal de paller" de l'independentisme\nL'alcaldessa de Girona, Marta Madrenas, ha explicat que han decidit treballar el 6-D "en protesta per la cotilla que suposa la Constitució per a totes les ambicions del poble de Catalunya". Madrenas ha reivindicat Girona com el "pal de paller" de l'independentisme. "Som l'única capital del país clarament sobiranista, som una ciutat desacomplexadament independentista, i per això hem de donar exemple i estirar del carro", ha opinat l'alcaldessa.\nMadrenas no descarta algun tipus de reacció per part de l'Estat contra la decisió de treballar aquest dimarts. "Per cada acció que emprenen n'esperem la reacció, però tan se val, no ens aturarem i anirem fent via", ha ressaltat. L'alcaldessa no creu que l'arribada d'Enric Millo a la delegació del govern espanyol a Catalunya suposi un canvi i una millora en les relacions. "Que jo sàpiga no ha retirat cap querella i els procediments continuen igual, no tenim cap esperança que l'estat espanyol reconsideri les seves accions", ha ressaltat.\nL'alcaldessa de Girona posa en dubte que l'actitud de l'Estat es pugui considerar democràtica. "Judicialitzar la política és l'error més gran que un demòcrata pot cometre, tan gran com per no ser considerat demòcrata", ha conclòs.\nEn la mateixa línia, la portaveu d'ERC-MES a l'Ajuntament de Girona, Maria Mercè Roca, ha refermat que per a ells el dia de Constitució no hi ha "res a celebrar". "Festa vol dir alegria i la Constitució ens provoca de tot menys alegria", ha opinat Roca que assenyala que és un text que només serveix per perjudicar els catalans i "tallar els anhels de llibertat".\nLa portaveu de la CUP-Crida per Girona, Laia Pèlach, ha afirmat que la Constitució espanyola és l'eina que usa l'Estat per "ofegar, prohibir i limitar" el poble català. "El que toca avui és parlar de procés constituent i de la nostra constitució pròpia, que és el punt en el que estem", ha afirmat. Pèlach ha assegurat que no tenen cap por de possibles represàlies de l'estat espanyol. "Sempre desplega totes les seves eines i ens tira tota la cavalleria per sobre, no ens fa cap por", ha exposat.\nPressupostos participats i plaça rebatejada\nA Viladrau, l'Ajuntament ha aprofitat el dia de la Constitució perquè els veïns votessin les propostes dels pressupostos participats. En total, hi havia onze projectes sobre la taula, dels quals se n'havien d'escollir tres. Al llarg del dia, s'han rebut 134 vots.\nAl final, les tres actuacions que han rebut més suport sumen una inversió de 10.000 euros. Consisteixen en substituir els bancs de formigó de la plaça per uns altres de fusta, instal·lar equipament audiovisual a una sala municipal i posar baranes al carrer de les Monges.\nL'alcaldessa, Margarida Feliu (ERC), explica que al llarg del dia el consistori ha estat obert, però només hi han treballat els càrrecs electes. De fet, la jornada s'ha allargat més enllà de migdia, perquè a les cinc de la tarda s'ha fet una reunió de govern per tractar aspectes relacionats amb animals domèstics.\nPer últim, a Celrà també s'ha aprofitat el 6-D per rebatejar una plaça que, precisament, fins ara duia el nom de Constitució. L'espai a partir d'ara s'anomena plaça de Maria Mercè Marçal, en honor a la poetessa catalana. A l'acte per rebatejar-la, que s'ha fet aquest migdia, hi ha assistit la presidenta del Parlament, Carme Forcadell, i altres càrrecs electes. En aquests, la diputada de JxSí al Parlament Anna Caula, la de la CUP Mireia Boya i alcaldes de la demarcació (com Verges i Sarrià de Ter).


Cinc Dies A... - L'Abadia de Montserrat - RTVE.es\nAl recinte de Montserrat es troba un dels museus més importants de Catalunya, sobretot en pintura del segle XX, un aspecte que no tothom coneix.\nMontserrat és un Monestir benedictí on hi viu una comunitat d'una cinquantena de monjos, però també és un Santuari que vol dir moltes altres coses. És l'escolania que acull nens entre 9 i 14 anys que es formen musicalment, a més de seguir l'ensenyament reglat. Són les romeries, grups de persones que hi van a retre culte a la Moreneta i que s'estan a les històriques "cel·les". És la biblioteca amb obres incunables que només es poden consultar si es demana amb temps.\nTot el que fa referència a Montserrat està controlat i, en part, executat per la comunitat de monjos i, és que ja se sap, han de seguir la norma de Sant Benet que parteix d'un principi molt clar: "ora et labora".\nveure més sobre "Cinc Dies A... - L'Abadia de Montserrat" veure menys sobre "Cinc Dies A... - L'Abadia de Montserrat"\nNou Cinc dies a - Hospital Sant Joan de Déu Completo 24:40 8% pasado lunes\nCinc dies a - Hospital Sant Joan de Déu pasado lunes 'Cinc dies a...' té l'oportunitat de descobrir l'Hospital Sant Joan de Déu de Barcelona. Milers de professionals, sanitaris i no sanitaris, atenen els pacients, infant...


BACALLÀ AMB CEBA I RAÏM\n4 de bacallà de 200 g cadascun\n0 d'Avecrem Verdures -30% de sal\n1 de mel\n250 vi moscatell\n1 de raïm blanc o negre (es pot combinar)\nCom fer BACALLÀ AMB CEBA I RAÏM\nDeixar el bacallà 24 hores en remull, canviant l'aigua almenys tres vegades. Rentar el raïm i reservar quatre gotims petits. Treure les llavors de la resta de raïm, obrint-los per la meitat i traient-les amb un ganivet. Reservar.\nPelar les cebes i talla-les en juliana. En una cassola, sofregir a foc lent la ceba amb quatre cullerades d'oli. Condimentar amb Avecrem Caldo de Verdures -30% de sal i nou moscada. Tapar i deixar coure mitja hora, remenant amb una escumadora perquè no agafi color. Passat aquest temps, afegir-hi el raïm sense llavors i la mel i continuar ofegant cinc minuts més.\nAssecar el bacallà amb paper de cuina i passar-lo per farina. En una paella amb la resta d'oli, fregir-lo pels dos costats fins que quedi ben daurat. A mesura que estiguin fets, col.locar els lloms a sobre del llit de ceba i posar-los un altre cop a foc suau. Quan comenci a bullir, afegir-hi el moscatell i tapar la cassola remenant suament perquè no s'enganxi al fons (afegir una mica més de vi o aigua si calgués perquè la salsa no es consumeixi).\nDeixar coure lentament deu minuts més i retirar. Deixar que reposi durant mitja hora abans de servir. Decorar amb fulles fresques.\nRap amb ceba i gambes\nCREMA FREDA DE CIGRONS AMB BOTIFARRA NEGRA I CEBA OFEGADA\nVENTRESCA DE TONYINA AMB CEBA\nRemenat amb alls tendres i morcilla de ceba\nCLOÏSSES AMB SALSA MARINERA DE CEBA\nGARRÍ, PATATA AMB ALL ROSTIT I CEBA A LA MEL


Convoquen nova manifestació per a la Diada: “Prou traïdors. Independència ja!” – CATzona\nConvoquen nova manifestació per a la Diada: “Prou traïdors. Independència ja!”\nSense comentaris a Convoquen nova manifestació per a la Diada: “Prou traïdors. Independència ja!”\nNova manifestació convocada per a la Diada de la mà de Donec Perficiam, la plataforma unilateralista creada per exsecretaris nacionals de l’Assemblea. Sota el lema ‘Prou traïdors, independència ja!‘, els convocants han cridat a manifestar-se el dia 11 de setembre a les 16:30h a la plaça de l’Àngel de Barcelona (Via Laietana).\nAixí doncs, la manifestació de Donec Perficiam té la intenció de competir amb la de l’Assemblea, que ha convocat el seu acte 45 minuts després, és a dir, a les 17:15h, a la plaça Urquinaona. A més, el recorregut que té previst l’ANC és baixar des de la plaça per Via Laietana -on es trobaran als convocats per Donec Perficiam-, girar pel passeig d’Isabel II i seguir per l’avinguda Marquès de l’Argentera fins arribar al parc de la Ciutadella, on tindrà lloc l’acte polític al passeig dels Til·lers.\nL’organització, que fins ara no havia convocat cap acte presencial, vol fer amb aquesta manifestació “un pas endavant” per tal d’aglutinar “la ciutadania disposada a intentar-ho de nou”. L’objectiu de la protesta és “denunciar aquells que han traït el resultat del Primer d’Octubre i deixar clar que cal implementar-lo ja, sense dilacions”.\nCartell de la manifestació convocada per Donec Perficiam\n“La Independència del nostre país, l’assoliment de l’estat lliure i independent, no és ni serà fàcil. Potser caldran sacrificis d’uns quants en benefici de tots i totes, represàlies, judicis i potser coses encara pitjors (quelcom que no desitgem). El que tenim clar és que els partits que avui són al Parlament de Catalunya no ho faran. Cal articular un moviment prou gran, heterogeni i amb prou força per preparar-nos a configurar una llista popular, amb lideratges sorgits de baix a dalt, amb gent que vulgui, pugui o estigui disposada a comandar-lo”, han afirmat.\nTot i que no en van ser els impulsors, alguns dels exsecretaris de Donec Perficiam, que estaven a l’entitat quan Jordi Sànchez era el seu president, van adherir-se la crítica carta contra l’actual secretari general de Junts per haver dit que l’1-O tenia més intenció de forçar l’Estat a una negociació que d’aconseguir pròpiament la independència.\nA banda de la manifestació de Donec Perficiam i de la de l’Assemblea, dos grups més han convocat actes per al proper 11 de setembre. Una és la convocada per la Crida Patriòtica, plataforma impulasa per Front Nacional de Catalunya, que ha convocat a les 17h a Pla de Palau. L’altra és l’organitzada pel grup antisistema Black Bloc Catalunya, a les 20h al mateix lloc. De fet, a través de les xarxes, ambdós grups -antagònics a nivell ideològic- han cridat a boicotejar-se mútuament.\nImatge principal: manifestació de la Diada 2019 / Foto: Sergi Alcàzar\n← Sánchez es vanta de l’obertura (10 anys tard) de l’enllaç entre l’AP-7 i l’A-2 → Protecció Civil sobre els ruixats a l’Ebre: “La situació és crítica i es pot agreujar”


B&B Sottocoperta Bisceglie Itàlia - Ofertes d'hotels amb els MILLORS DESCOMPTES EN LÍNIA\nVeure tots els 56 allotjaments a Bisceglie.\nStrada Balestrieri n.13 , Bisceglie, Bisceglie, Itàlia, 76011 - Veure al mapa\nMés informació sobre B&B Sottocoperta\nSi el que està buscant és per un hotel ben situat a Bisceglie, no busqui més enllà de B&B Sottocoperta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nB&B Sottocoperta ofereix un servei impecable i compleix amb totes les exigències dels més experimentats viatgers. Per anomenar algunes de les comoditats de l'hotel, hi ha Wi-Fi gratuït en totes les habitacions, magatzem d'equipatge, habitació familiar.\nL'ambient de B&B Sottocoperta es reflexa en cada habitació. calefacció, escriptori, ventilador, aparell de televisió, aparell de televisió LCD/pantalla de plasma són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a B&B Sottocoperta.


Col·laborant amb la Diputació de Barcelona i els Cercles de Comparació Intermunicipal des de 2005 amb el Servei d’Esports i 2012 amb el Servei d’Educació: més de 130 tècnics/ques municipals i més de 60 municipis.\nEls Cercles de Comparació Intermunicipal (en endavant CCI), projecte de la Diputació de Barcelona, es configuren com un mètode de treball en l’àmbit de la prestació i gestió de serveis municipals. Amb aquests es pretén mesurar, comparar i avaluar resultats mitjançant un conjunt d’indicadors comuns i alhora intercanviar experiències entre els municipis participants; en l’actualitat, ja són més de 130 tècnics/ques municipals i més de 60 municipis diferents. Itik Consultoria porta col·laborant en aquest projecte des de l’any 2005 amb el Servei d’Esports i des de l’any 2012 amb el Servei d’Educació el qual engloba les Escoles Bressol i les Escoles de Música.\nEls indicadors que conformen els CCI s’organitzen en el que es coneix com el Quadre Resum d’Indicadors (QRI) el qual esdevé l’eina per a la planificació, gestió i control dels processos dels diferents serveis municipals analitzats. Alhora, aquest està format per 5 dimensions diferents, que són les següents:\nAixí doncs, els Cercles de Comparació Intermunicipal proporcionen dades clau per tal d’adoptar les mesures més adients en cada moment, així com prendre decisions i definir estratègies de futur per tal d’assolir objectius establerts des dels serveis municipals.\nEl paper que juga Itik Consultoria en aquest projecte és clau en tant que és l’encarregada de donar suport en el procés de disseny del QRI, en la recollida de dades amb els municipis, així com en l’anàlisi dels resultats i la participació en els tallers de millora. Amb l’augment de municipis participants i l’evolució que el projecte ha anat experimentant, Itik Consultoria s’ha hagut d’adaptar, creant eines específiques de detecció d’errors en la recollida de dades, així com nous instruments que permeten validar les dades amb més efectivitat. De la mateixa manera, ha incorporat l’ús de vies de comunicació complementàries adaptades al nou context, així com aporta el seu coneixement del sector i experiència en la interpretació dels resultats obtinguts en cada edició.